Prije dva tjedna premijer Andrej Plenković organizirao je tajni sastanak s glavnim urednicima hrvatskih mainstream medija na kojemu se razgovaralo o tome kako će mediji pratiti „ rat protiv koronavirusa”, ali se diskretno provukla i poruka da će Vlada pomoći ugroženim izdavačima. Premijer je na sastanak doveo cijeli svoj uži kabinet, a na njemu bio i guverner Hrvatske narodne banke Boris Vujčić.

Premijer je zamolio medije da pomognu da se ne stvara panika oko koronavirusa i da se u edukativnom smislu djeluje na ljude da ostanu doma i da slušaju upute Kriznog stožera. Naš dobro upućeni izvor tvrdi da je na tom tom sastanku bio i guverner Vujčić jer se državni vrh bojao da će doći do stampeda na banke i masovnog podizanja gotovine

„To je bio na početku kada su ljudi išli u dućani i masovno stvarali zalihe. Jednako tako su željeli spriječiti stampedo na banke”, ističe naš izvor koji nam je otkrio da je na sastanku ministrica kulture Nina Obuljen Koržinek poručila medijima da će im država pomoći. Nije specificirala o čemu je točno riječ pa je to bio povod za razne spekulacije u medijskim krugovima.

Nitko ne spori da treba pomoći medijima, ali je neprihvatljivo da se o tome govori na tajnom sastanku za koji hrvatska javnost i velika većina manjih medija i izdavača uopće nije znala da je održan. Je li ova obećana pomoć bila mamac za medije da o “ratu protiv koronavirusa” pišu vrlo afirmativno i da na neki način n stvaraju heroje od Andreja Plenkovića, Vilija Beroša, Davora Božinovića i Alemke Markotić. I doista, u posljednje vrijeme su se pojavili neki tekstovi i prilozi u ozbiljnom hrvatskim medijima koji više sliče na neuspjele PR pokušaje nego na ozbiljno novinarstvo.

Razgovarali smo s nekoliko iskusnih novinara koji smatraju da je Vlada morala izvijestiti hrvatsku javnost o sastanku kako bi se izbjegle svi nesporazumi. Ovako se može s pravom posumnjati da vodeći hrvatski mediji pišu afirmativno o Vladi i Kriznom stožeru jer je to dio trgovine. Treba također istaknuti da se neki glavni urednici vodećih hrvatskih medija ipak nisu odazvali pozivu premijera Plenkovića. Pokušali smo komentar dobiti od ministrice kulture Nine Obuljen Koržinek koja nije htjele davati izjava nego nas je uputila na Vladu. Glasnogovornik Marko Milić nam se nije javljao na pozive.

Foto: Edvard Šušak/Hina